[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.9.2005

SEC(2005) 1091 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τις δαπάνες του ΕΓΤΠΕ-τμήμα Εγγυήσεων Σύστημα έγκαιρης προειδοποίησης αριθ. 7/2005

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Σχολια για την εκτελεση του προΰπολογισμου 2005 3

3. Συμπερασματα 5

1. Εισαγωγή

Στο παράρτημα 1 εμφαίνεται το πραγματικό επίπεδο εκτέλεσης του προϋπολογισμού για την περίοδο από τις 16 Οκτωβρίου 2004 έως τις 31 Μαΐου 2005, συγκριτικώς προς την πορεία των δαπανών που ορίζεται από τον δείκτη, όπως θεσπίστηκε βάσει των διατάξεων του κανονισμού (EΚ) αριθ. 2040/2000 του Συμβουλίου, της 26ης Σεπτεμβρίου 2000, σχετικά με τη δημοσιονομική πειθαρχία[1].

2. Σχολια για την εκτελεση του προΰπολογισμου 2005

Κατωτέρω σχολιάζονται εν συντομία οι σημαντικότερες αποκλίσεις μεταξύ του πραγματικού επιπέδου και του επιπέδου εκτέλεσης όπως προβλέπεται από τον δείκτη για τους διάφορους τομείς του προϋπολογισμού 2005 (Σημείωση: εντός παρενθέσεως σημειώνεται το τρέχον επίπεδο υπέρβασης (+) ή υστέρησης (–) εκτέλεσης.

2.1. Νομισματικοί παράγοντες

Ισοτιμία δολαρίου/ευρώ

Το επίπεδο των δαπανών που πραγματοποιήθηκαν κατά την προαναφερθείσα περίοδο λαμβάνει υπόψη την εξέλιξη της ισοτιμίας δολαρίου/ευρώ. Για μεγάλο μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και ορισμένων εσωτερικών ενισχύσεων, όπως η ενίσχυση στο βαμβάκι, οι δαπάνες εξαρτώνται από την ισοτιμία ευρώ/δολαρίου.

Ο προϋπολογισμός που εγκρίθηκε από την Αρμόδια για τον Προϋπολογισμό Αρχή βασίζεται στις πιστώσεις που ζητήθηκαν στο ΠΠ 2005, το οποίο καταρτίστηκε με βάση τη μέση ισοτιμία 1 ευρώ = 1,25 $. Σημειωτέον ότι για το διάστημα από την 1η Αυγούστου 2004 έως τις 31 Μαΐου 2005, η μέση ισοτιμία ήταν περίπου 1 ευρώ = 1,28 $, δηλαδή περίπου 2% πάνω από την ισοτιμία που χρησιμοποιήθηκε για την κατάρτιση του ΠΠ 2005.

2.2. Υποκατηγορία 1α – Αγοραίοι παράγοντες

2.2.1. Μέτρα παρέμβασης στην αγορά σιτηρών (+67,7 εκατομμύρια ευρώ)

Η άποψη της Επιτροπής είναι παρεμφερής προς εκείνη που σκιαγραφήθηκε στην έκθεση του παρελθόντος μηνός (έκθεση ΣΕΠ αριθ. 6/2005). Συγκεκριμένα, η Επιτροπή εξακολουθεί να αναμένει σημαντική υπέρβαση εκτέλεσης όσον αφορά τις πιστώσεις του τομέα, λόγω των αυξημένων ποσοτήτων σιτηρών που οδηγούνται σε δημόσια αποθεματοποίηση μετά την υπερπλούσια εσοδεία σιτηρών της περιόδου 2004/05.

2.2.2. Άμεσες πληρωμές για αροτραίες καλλιέργειες (+306,0 εκατομμύρια ευρώ)

Όπως περιγράφεται με αδρές γραμμές στην έκθεση ΣΕΠ αριθ. 6/2005, η Επιτροπή εξακολουθεί να θεωρεί ότι το σημερινό επίπεδο υπέρβασης εκτέλεσης των πιστώσεων του τομέα σε σύγκριση με το επίπεδο του δείκτη δεν αντικατοπτρίζει το πιθανό αποτέλεσμα σε ετήσια βάση. Μετά από έρευνα σχετικά με τις αναμενόμενες πληρωμές των κρατών μελών, με βάση τις ανακοινώσεις τους σχετικά με τις παραμέτρους στις οποίες στηρίζεται η εφαρμογή του εν λόγω καθεστώτος, η Επιτροπή εκτιμά ότι μέχρι τα τέλη της χρήσης θα σημειωθεί υπέρβαση εκτέλεσης ύψους περίπου 200 εκατομ. ευρώ σε σύγκριση με τις διαθέσιμες πιστώσεις του προϋπολογισμού 2005.

2.2.3. Ζάχαρη (– 163,1 εκατομμύρια ευρώ)

Η τρέχουσα υστέρηση απορρόφησης των πιστώσεων του τομέα σε σύγκριση με το επίπεδο του δείκτη οφείλεται στην επιβράδυνση του ρυθμού πληρωμής των επιστροφών κατά την εξαγωγή σε σύγκριση με τον αντίστοιχο ρυθμό κατά τις προηγούμενες χρήσεις. Η επίπτωση των σημαντικών ποσοτήτων ζάχαρης που οδηγούνται σε δημόσια αποθεματοποίηση, οι οποίες κατά τη στιγμή σύνταξης της παρούσας έκθεσης ανέρχονται σε περίπου 440 000 t, δεν αντικατοπτρίζεται ακόμη στις δαπάνες για τον εν λόγω τομέα. Οι συνολικές δαπάνες για τον τομέα θα εξαρτηθούν από τις ποσότητες ζάχαρης που απομένουν στις αποθήκες κατά τα τέλη της χρήσης.

2.2.4. Ελαιόλαδο (– 6,1 εκατομμύρια ευρώ)

Η Επιτροπή έλαβε απόφαση για το τελικό ύψος ενίσχυσης στους παραγωγούς ελαιολάδου. Οι προκύπτουσες δαπάνες δεν θα απέχουν από το επίπεδο των πιστώσεων που λήφθηκαν υπόψη κατά την κατάρτιση του προϋπολογισμού 2005.

2.2.5. Κλωστικά φυτά (+ 97,3 εκατομμύρια ευρώ)

Παρομοίως και για τον τομέα αυτό, η Επιτροπή έλαβε απόφαση για το τελικό ύψος ενίσχυσης στο βαμβάκι. Οι προκύπτουσες δαπάνες για το βαμβάκι θα είναι κατά περίπου 67 εκατομ. ευρώ υψηλότερες από το ποσό που λήφθηκε υπόψη στον προϋπολογισμό 2005 για το υπόψη μέτρο.

2.2.6. Άμεσες ενισχύσεις οριζόντιου χαρακτήρα (+56,8 εκατομμύρια ευρώ)

Όπως ήδη δηλώθηκε στην έκθεση ΣΕΠ αριθ. 6/2005, θα σημειωθεί υπέρβαση εκτέλεσης των πιστώσεων του Απλοποιημένου Καθεστώτος Στρεμματικών Ενισχύσεων (Simplified Area Payments Scheme – SAPS), το οποίο αφορά οκτώ από τα δέκα νέα κράτη μέλη. Αυτό θα οφείλεται στη διπλή ισοτιμία που συνεπάγεται η καταβολή των ενισχύσεων στο εθνικό νόμισμα από τα εν λόγω κράτη μέλη τα οποία δεν συμμετέχουν στο κοινό νόμισμα.

2.2.7. Γάλα και γαλακτοκομικά προϊόντα (– 441,0 εκατομμύρια ευρώ)

Η Επιτροπή προβλέπει ότι θα συνεχιστεί έως τα τέλη της χρήσης η υστέρηση εκτέλεσης, όπως δείχνει ο δείκτης στον εν λόγω τομέα από το μήνα Φεβρουάριο και μετά, το τρέχον δε επίπεδό της πιθανώς να διπλασιαστεί σχεδόν εάν παραμείνουν ως έχουν οι σημερινές ευνοϊκές συνθήκες που επικρατούν στην εσωτερική και την εξωτερική αγορά. Οι συνθήκες αυτές επέτρεψαν στην Επιτροπή να μειώσει το επίπεδο των επιστροφών κατά την εξαγωγή και των ενισχύσεων στην εσωτερική αγορά για τα διάφορα προϊόντα του τομέα σε σύγκριση με τα επίπεδα που λήφθηκαν υπόψη κατά την κατάρτιση του προϋπολογισμού 2005, με συνέπεια, τοιουτοτρόπως, την προαναφερόμενη υστέρηση εκτέλεσης.

2.2.8. Βόειο κρέας (+ 340,3 εκατομμύρια ευρώ)

Η Επιτροπή επιβεβαιώνει την υπέρβαση εκτέλεσης την οποία αρχίζει να δείχνει ο δείκτης στον παρόντα τομέα, θεωρεί δε ότι αυτή θα συνεχιστεί έως τα τέλη της χρήσης εάν τα κράτη μέλη καταβάλουν όλες τις πριμοδοτήσεις για το 2004 όπως εμφαίνουν τα διαθέσιμα στοιχεία.

2.2.9. Εκκαθάριση λογαριασμών (– 500,0 εκατομμύρια ευρώ)

Όπως τονίστηκε στην έκθεση ΣΕΠ αριθ. 6/2005, έως τα τέλη της χρήσης αναμένεται αύξηση των ανακτώμενων ποσών από τα κράτη μέλη, ύψους περίπου –170 εκατομ. ευρώ, συνεπεία της διαδικασίας συμμόρφωσης της εκκαθάρισης λογαριασμών.

2.3. Υποκατηγορία 1β – Αγροτική ανάπτυξη (+71,9 εκατομμύρια ευρώ)

Οι πιστώσεις 2005 αναλήψεων υποχρεώσεων για την αγροτική ανάπτυξη(EΕ των 15) και για το μεταβατικό μέσο για τα νέα κράτη μέλη ορίστηκαν στο ανώτατο όριο για την παρούσα υποκατηγορία.

Όπως είχε διαμορφωθεί η κατάσταση τον Απρίλιο 2005, όλες οι πιστώσεις αναλήψεων υποχρεώσεων του προϋπολογισμού είχαν αναληφθεί για το μεταβατικό μέσο το οποίο υλοποιείται βάσει διαχωριζόμενων πιστώσεων. Παράλληλα, είχαν εκτελεστεί πληρωμές ύψους 920,3 εκατομ. ευρώ έναντι πιστώσεων πληρωμών ύψους 1 369,4 εκατομ. ευρώ που είχαν προβλεφθεί.

Κατά συνέπεια, η τρέχουσα υπέρβαση εκτέλεσης αφορά τις πιστώσεις αναλήψεων υποχρεώσεων του ΕΓΤΠΕ – Τμήμα Εγγυήσεων για την αγροτική ανάπτυξη. Επειδή οι πιστώσεις αυτές ορίστηκαν στο ανώτατο επίπεδο, η σημερινή υπέρβαση απορρόφησης των πιστώσεων είναι προσωρινή και μια τέτοια υπέρβαση εκτέλεσης για την παρούσα υποκατηγορία δεν είναι δυνατόν να προκύψει έως τα τέλη της χρήσης.

3. Συμπερασματα

Για την υποκατηγορία 1α, η απορρόφηση πιστώσεων για τις δαπάνες των κρατών μελών από τις 16 Οκτωβρίου 2004 έως τις 31 Μαΐου 2005 ανήλθε σε 36 774,1 εκατομ. ευρώ, δηλαδή ποσοστό 85,8% των διαθέσιμων πιστώσεων. Για το ανωτέρω χρονικό διάστημα, η υπέρβαση ανάλωσης των πιστώσεων του προϋπολογισμού σε σύγκριση με το επίπεδο του δείκτη ανήλθε σε περίπου 261,4 εκατομ. ευρώ. Αυτό θα πρέπει να αποδοθεί κυρίως στον τομέα των φυτικών προϊόντων, ενώ ο τομέας των ζωικών προϊόντων παρουσίασε υστέρηση εκτέλεσης των πιστώσεων του προϋπολογισμού. Αυτή τη στιγμή, η Επιτροπή θεωρεί ότι η τάση όσον αφορά την πορεία του δείκτη τόσο για τον τομέα των φυτικών προϊόντων (υπέρβαση εκτέλεσης των πιστώσεων), όσο και για τον τομέα των ζωικών προϊόντων (υστέρηση εκτέλεσης των πιστώσεων), θα συνεχιστεί έως τα τέλη της χρήσης.

Για την υποκατηγορία 1β, η απορρόφηση πιστώσεων για τις δαπάνες των κρατών μελών από τις 16 Οκτωβρίου 2004 έως τις 31 Μαΐου 2005 ανήλθε σε 3 506,4 εκατομ. ευρώ, δηλαδή ποσοστό 51,3% των διαθέσιμων πιστώσεων. Κατά την παρούσα χρονική στιγμή, η Επιτροπή αναμένει ότι οι πιστώσεις του εν λόγω τομέα θα εκτελεστούν όπως προβλέπεται στον προϋπολογισμό του 2005.

[pic]

[1] ΕΕ L 244 της 29.9.2000, σ. 27.